Návrh ROZHODNUTIE RADY o podpise v mene Únie a predbežnom vykonávaní Dohody medzi Európskou úniou a Svätým Vincentom a Grenadínami o zrušení vízovej povinnosti pri krátkodobých pobytoch /* COM/2015/0109 final - 2015/0059 (NLE) */





DÔVODOVÁ SPRÁVA 1. POLITICKÉ A PRÁVNE SÚVISLOSTI V nariadení Rady (ES) č. 539/2001[1] sa uvádza zoznam tretích krajín, ktorých štátni príslušníci musia mať víza pri prekračovaní vonkajších hraníc členských štátov, a krajín, ktorých štátni príslušníci sú oslobodení od tejto povinnosti. Nariadenie (ES) č. 539/2001 uplatňujú všetky členské štáty s výnimkou Írska a Spojeného kráľovstva. Nariadením Európskeho parlamentu a Rady (EÚ) č. 509/2014[2] sa zmenilo nariadenie Rady (ES) č. 539/2001 tak, že 19 krajín bolo presunutých do prílohy II, v ktorej sa uvádza zoznam tretích krajín, ktorých štátni príslušníci sú oslobodení od vízovej povinnosti. Ide o týchto 19 krajín: Dominika, Grenada, Kiribati, Kolumbia, Marshallove ostrovy, Mikronézia, Nauru, Palau, Peru, Samoa, Spojené arabské emiráty, Svätá Lucia, Svätý Vincent a Grenadíny, Šalamúnove ostrovy, Tonga, Trinidad a Tobago, Tuvalu, Vanuatu a Východný Timor. Odkaz na každú z týchto krajín v prílohe II je doplnený poznámkou pod čiarou, v ktorej sa uvádza, že „oslobodenie od vízovej povinnosti sa uplatňuje od dátumu nadobudnutia platnosti dohody o oslobodení od vízovej povinnosti, ktorá sa uzavrie s Európskou úniou.“ Nariadenie (EÚ) č. 509/2014 bolo prijaté 20. mája 2014 a účinnosť nadobudlo 9. júna 2014. Komisia v júli 2014 predložila Rade odporúčanie, aby ju Rada poverila začať rokovania o dohodách o zrušení vízovej povinnosti s každou z týchto 17 krajín: Dominika, Grenada, Kiribati, Marshallove ostrovy, Mikronézia, Nauru, Palau, Samoa, Spojené arabské emiráty, Svätá Lucia, Svätý Vincent a Grenadíny, Šalamúnove ostrovy, Tonga, Trinidad a Tobago, Tuvalu, Vanuatu a Východný Timor[3]. Dňa 9. októbra 2014 Rada vydala smernice na rokovania určené Komisii. Podľa odôvodnenia 5 nariadenia (EÚ) č. 509/2014 a podľa spoločného vyhlásenia vydaného v čase prijatia uvedeného nariadenia Kolumbia a Peru podliehajú osobitnému postupu, ktorý si vyžaduje ďalšie hodnotenie plnenia príslušných kritérií týmito krajinami pred tým, ako Komisia predloží Rade odporúčania týkajúce sa rozhodnutí o poverení začať rokovania o dohodách o zrušení vízovej povinnosti s týmito dvomi krajinami. Tieto krajiny preto neboli zahrnuté do uvedeného odporúčania Rade. Rokovania o dohode o zrušení vízovej povinnosti so Svätým Vincentom a Grenadínami a štyrmi ďalšími karibskými krajinami sa začali 12. novembra 2014 v Bruseli. Počas tohto zasadnutia sa preskúmalo celé znenie návrhu a dosiahla sa dohoda o väčšine jeho aspektov. Zástupcovia karibských krajín však trvali na objasnení určitých ustanovení v článku 6 ods. 2 písm. c) a článku 8 ods. 1 a 4. Po niekoľkých následných neformálnych výmenách informácií Komisia prijala menšie úpravy uvedených článkov. Dohoda bola parafovaná hlavnými vyjednávačmi 11. decembra 2014. Členské štáty o tom boli informované na zasadnutí pracovnej skupiny Rady pre víza, ktoré sa konalo 21. novembra 2014. Pokiaľ ide o Úniu, právnym základom dohody je článok 77 ods. 2 písm. a) Zmluvy o fungovaní Európskej únie (ZFEÚ) v spojení s jej článkom 218. Pripojený návrh predstavuje právny nástroj na podpis dohody. Rada o ňom rozhodne kvalifikovanou väčšinou. Vzhľadom na skutočnosť, že Svätý Vincent a Grenadíny budú schopné urýchlene dokončiť svoj vnútorný ratifikačný postup, a s ohľadom na dlhé obdobie, ktoré uplynulo od predloženia prvého návrhu Komisie na oslobodenie občanov Svätého Vincenta a Grenadín od vízovej povinnosti (november 2012), sa v navrhovanom rozhodnutí o podpise dohody stanovuje predbežné vykonávanie dohody odo dňa jej podpisu v súlade s článkom 218 ods. 5 ZFEÚ. Vzhľadom na to, že pred uzavretím dohody je potrebný súhlas Európskeho parlamentu, Komisia bude Európsky parlament informovať o predbežnom vykonávaní dohody. 2. VÝSLEDOK ROKOVANÍ Komisia sa domnieva, že ciele stanovené Radou v jej smerniciach na rokovania boli dosiahnuté a návrh dohody o zrušení vízovej povinnosti je pre Úniu prijateľný. Konečný obsah dohody možno zhrnúť takto: Účel Dohoda umožňuje občanom Európskej únie a občanom Svätého Vincenta a Grenadín cestovať bez víz na územie druhej zmluvnej strany na obdobie najviac 90 dní v rámci akéhokoľvek 180-dňového obdobia. S cieľom zabezpečiť rovnaké zaobchádzanie so všetkými občanmi EÚ sa do dohody zahrnulo ustanovenie, v ktorom sa uvádza, že Svätý Vincent a Grenadíny môžu pozastaviť alebo vypovedať dohodu len vo vzťahu ku všetkým členským štátom Európskej únie a rovnako Únia môže pozastaviť alebo vypovedať dohodu len v mene všetkých svojich členských štátov. Osobitné postavenie Spojeného kráľovstva a Írska je vyjadrené v preambule. Rozsah pôsobnosti Zrušenie vízovej povinnosti sa vzťahuje na všetky kategórie osôb (držitelia bežných, diplomatických, služobných/úradných a špeciálnych pasov) cestujúce na akékoľvek účely okrem účelov vykonávania platenej činnosti. V prípade kategórie osôb cestujúcich na účely vykonávania platenej činnosti má každý členský štát, ako aj Svätý Vincent a Grenadíny naďalej možnosť uložiť vízovú povinnosť štátnym príslušníkom druhej zmluvnej strany v súlade s uplatniteľným právom Únie alebo vnútroštátnym právom. Aby sa zabezpečilo zosúladené vykonávanie, k dohode je pripojené spoločné vyhlásenie týkajúce sa výkladu kategórie osôb cestujúcich na účely vykonávania platenej činnosti. Dĺžka pobytu Dohoda umožňuje občanom Európskej únie a občanom Svätého Vincenta a Grenadín cestovať bez víz na územie druhej zmluvnej strany na obdobie najviac 90 dní v rámci akéhokoľvek 180-dňového obdobia. K dohode je pripojené spoločné vyhlásenie týkajúce sa výkladu uvedeného obdobia 90 dní. V dohode sa zohľadňuje postavenie členských štátov, ktoré ešte v plnom rozsahu neuplatňujú schengenské acquis. Dovtedy, kým tieto štáty nebudú súčasťou schengenského priestoru bez vnútorných hraníc, zrušením vízovej povinnosti sa štátnym príslušníkom Svätého Vincenta a Grenadín udeľuje právo zdržiavať sa 90 dní v rámci akéhokoľvek 180-dňového obdobia na území každého z týchto členských štátov (Bulharsko, Cyprus, Chorvátsko a Rumunsko) bez ohľadu na obdobie vypočítané pre celý schengenský priestor. Územná pôsobnosť Dohoda obsahuje ustanovenia týkajúce sa jej územnej pôsobnosti: v prípade Francúzska a Holandska by sa zrušením vízovej povinnosti udelilo štátnym príslušníkom Svätého Vincenta a Grenadín právo zdržiavať sa iba na európskych územiach týchto členských štátov. Vyhlásenia K dohode sú pripojené ďalšie spoločné vyhlásenia týkajúce sa: – úplného šírenia informácií o obsahu a dôsledkoch dohody o zrušení vízovej povinnosti a o súvisiacich záležitostiach, ako sú podmienky vstupu, a – pridruženia Nórska, Islandu, Švajčiarska a Lichtenštajnska k vykonávaniu, uplatňovaniu a vývoju schengenského acquis. 3. ZÁVERY Na základe uvedených výsledkov Komisia navrhuje, aby Rada: – rozhodla o podpise dohody v mene Únie a poverila predsedu Rady, aby určil osobu(-y) riadne splnomocnenú(-é) podpísať dohodu v mene Únie, – schválila predbežné vykonávanie dohody do nadobudnutia jej platnosti. 2015/0059 (NLE) Návrh ROZHODNUTIE RADY o podpise v mene Únie a predbežnom vykonávaní Dohody medzi Európskou úniou a Svätým Vincentom a Grenadínami o zrušení vízovej povinnosti pri krátkodobých pobytoch RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 77 ods. 2 písm. a) v spojení s článkom 218 ods. 5, so zreteľom na návrh Komisie, keďže: (1) Nariadením Európskeho parlamentu a Rady (EÚ) č. 509/2014[4] sa odkaz na Svätý Vincent a Grenadíny presunul z prílohy I do prílohy II nariadenia Rady (ES) č. 539/2001[5]. (2) Odkaz na túto krajinu v prílohe II je doplnený poznámkou pod čiarou, v ktorej sa uvádza, že oslobodenie od vízovej povinnosti sa uplatňuje od dátumu nadobudnutia platnosti dohody o oslobodení od vízovej povinnosti, ktorá sa uzavrie s Európskou úniou. (3) Rozhodnutím z 9. októbra 2014 Rada poverila Komisiu, aby rokovala o dohode medzi Európskou úniou a Svätým Vincentom a Grenadínami o zrušení vízovej povinnosti pri krátkodobých pobytoch. (4) Rokovania o dohode sa začali 12. novembra 2014. (5) Dohoda parafovaná 11. decembra 2014 prostredníctvom výmeny listov by sa mala podpísať a pripojené vyhlásenia by sa mali schváliť. Dohoda by sa mala do ukončenia postupov potrebných na jej uzavretie predbežne vykonávať. (6) V súlade s Protokolom o postavení Spojeného kráľovstva a Írska s ohľadom na priestor slobody, bezpečnosti a spravodlivosti a s Protokolom o schengenskom acquis začlenenom do rámca Európskej únie, ktoré sú pripojené k Zmluve o Európskej únii a Zmluve o fungovaní Európskej únie, a potvrdzujúc, že ustanovenia tejto dohody sa nevzťahujú na Spojené kráľovstvo a Írsko, ROZHODLA TAKTO: Článok 1 Týmto sa v mene Únie schvaľuje podpis Dohody medzi Európskou úniou a Svätým Vincentom a Grenadínami o zrušení vízovej povinnosti pri krátkodobých pobytoch (ďalej len „dohoda“) s výhradou jej uzavretia. Text dohody je pripojený k tomuto rozhodnutiu. Článok 2 Vyhlásenia pripojené k tomuto rozhodnutiu sa schvaľujú v mene Únie. Článok 3 Týmto sa predseda Rady poveruje určiť osobu(-y) splnomocnenú(-é) podpísať dohodu v mene Únie s výhradou jej uzavretia. Článok 4 Dohoda sa predbežne vykonáva od jej podpisu až do ukončenia postupov potrebných na jej uzavretie. V Bruseli Za Radu predseda [1] Nariadenie Rady (ES) č. 539/2001 z 15. marca 2001 uvádzajúce zoznam tretích krajín, ktorých štátni príslušníci musia mať víza pri prekračovaní vonkajších hraníc členských štátov a krajín, ktorých štátni príslušníci sú oslobodení od tejto povinnosti (Ú. v. ES L 81, 21.3.2001, s. 1). [2] Nariadenie Európskeho parlamentu a Rady (EÚ) č. 509/2014 z 15. mája 2014, ktorým sa mení nariadenie Rady (ES) č. 539/2001 uvádzajúce zoznam tretích krajín, ktorých štátni príslušníci musia mať víza pri prekračovaní vonkajších hraníc členských štátov a krajín, ktorých štátni príslušníci sú oslobodení od tejto povinnosti (Ú. v. EÚ L 149, 20.5.2014, s. 67). [3] COM(2014) 467, 17.7.2014. [4] Nariadenie Európskeho parlamentu a Rady (EÚ) č. 509/2014 z 15. mája 2014, ktorým sa mení nariadenie Rady (ES) č. 539/2001 uvádzajúce zoznam tretích krajín, ktorých štátni príslušníci musia mať víza pri prekračovaní vonkajších hraníc členských štátov a krajín, ktorých štátni príslušníci sú oslobodení od tejto povinnosti (Ú. v. EÚ L 149, 20.5.2014, s. 67). [5] Nariadenie Rady (ES) č. 539/2001 z 15. marca 2001 uvádzajúce zoznam tretích krajín, ktorých štátni príslušníci musia mať víza pri prekračovaní vonkajších hraníc členských štátov a krajín, ktorých štátni príslušníci sú oslobodení od tejto povinnosti (Ú. v. ES L 81, 21.3.2001, s. 1). PRÍLOHA k návrhu rozhodnutia Rady o podpise v mene Únie a predbežnom vykonávaní Dohody medzi Európskou úniou a Svätým Vincentom a Grenadínami o zrušení vízovej povinnosti pri krátkodobých pobytoch DOHODA medzi Európskou úniou a Svätým Vincentom a Grenadínami o zrušení vízovej povinnosti pri krátkodobých pobytoch EURÓPSKA ÚNIA, ďalej len „Únia“, a SVÄTÝ VINCENT A GRENADÍNY, ďalej spoločne len „zmluvné strany“, S CIEĽOM ďalej rozvíjať priateľské vzťahy medzi zmluvnými stranami a želajúc si zjednodušiť cestovanie zabezpečením vstupu a krátkodobého pobytu bez potreby víz pre svojich občanov; SO ZRETEĽOM na nariadenie Európskeho parlamentu a Rady (EÚ) č. 509/2014 z 15. mája 2014, ktorým sa mení nariadenie Rady (ES) č. 539/2001 uvádzajúce zoznam tretích krajín, ktorých štátni príslušníci musia mať víza pri prekračovaní vonkajších hraníc, a krajín, ktorých štátni príslušníci sú oslobodení od tejto povinnosti, a to okrem iného tak, že 19 tretích krajín vrátane Svätého Vincenta a Grenadín bolo presunutých do zoznamu tretích krajín, ktorých štátni príslušníci sú oslobodení od vízovej povinnosti pri krátkodobých pobytoch v členských štátoch Európskej únie (EÚ); MAJÚC NA PAMÄTI, že v článku 1 nariadenia (EÚ) č. 509/2014 sa uvádza, že oslobodenie týchto 19 krajín od vízovej povinnosti sa má uplatňovať od dátumu nadobudnutia platnosti dohody o oslobodení od vízovej povinnosti, ktorú majú uzatvoriť s Európskou úniou; ŽELAJÚC SI zabezpečiť zásadu rovnakého zaobchádzania so všetkými občanmi EÚ; ZOHĽADŇUJÚC, že na osoby cestujúce na účely vykonávania platenej činnosti počas ich krátkodobého pobytu sa táto dohoda nevzťahuje, a preto sa na túto kategóriu naďalej vzťahujú príslušné pravidlá práva Únie, vnútroštátneho práva členských štátov a vnútroštátneho práva Svätého Vincenta a Grenadín týkajúce sa vízovej povinnosti alebo oslobodenia od nej a prístupu k zamestnaniu; ZOHĽADŇUJÚC Protokol o postavení Spojeného kráľovstva a Írska s ohľadom na priestor slobody, bezpečnosti a spravodlivosti a Protokol o schengenskom acquis začlenenom do rámca Európskej únie, ktoré sú pripojené k Zmluve o Európskej únii a Zmluve o fungovaní Európskej únie, a potvrdzujúc, že ustanovenia tejto dohody sa nevzťahujú na Spojené kráľovstvo a Írsko, SA DOHODLI TAKTO: Článok 1 Účel Táto dohoda umožňuje občanom Európskej únie a občanom Svätého Vincenta a Grenadín cestovať bez víz na územie druhej zmluvnej strany na obdobie najviac 90 dní v rámci akéhokoľvek 180-dňového obdobia. Článok 2 Vymedzenie pojmov Na účely tejto dohody: a) „členský štát“ je ktorýkoľvek členský štát Európskej únie s výnimkou Spojeného kráľovstva a Írska; b) „občan Európskej únie“ je štátny príslušník členského štátu vymedzeného v písmene a); c) „občan Svätého Vincenta a Grenadín“ je akákoľvek osoba, ktorá má štátne občianstvo Svätého Vincenta a Grenadín; d) „schengenský priestor“ je priestor bez vnútorných hraníc zahŕňajúci územia členských štátov vymedzených v písmene a), ktoré v plnom rozsahu uplatňujú schengenské acquis. Článok 3 Rozsah pôsobnosti 1. Občania Európskej únie, ktorí sú držiteľmi platného bežného, diplomatického, služobného, úradného alebo špeciálneho pasu vydaného členským štátom, môžu vstúpiť na územie a zdržiavať sa na území Svätého Vincenta a Grenadín bez víz počas obdobia vymedzeného v článku 4 ods. 1. Občania Svätého Vincenta a Grenadín, ktorí sú držiteľmi platného bežného, diplomatického, služobného, úradného alebo špeciálneho pasu vydaného Svätým Vincentom a Grenadínami, môžu vstúpiť na územie a zdržiavať sa na území členských štátov bez víz počas obdobia vymedzeného v článku 4 ods. 2. 2. Odsek 1 sa nevzťahuje na osoby cestujúce na účely vykonávania platenej činnosti. Každý členský štát sa môže sám rozhodnúť, či v prípade tejto kategórie osôb občanom Svätého Vincenta a Grenadín uloží vízovú povinnosť alebo ju zruší v súlade s článkom 4 ods. 3 nariadenia Rady (ES) č. 539/2001. Svätý Vincent a Grenadíny sa môžu rozhodnúť, či v prípade tejto kategórie osôb občanom jednotlivých členských štátov uložia vízovú povinnosť alebo ju zrušia v súlade so svojím vnútroštátnym právom. 3. Zrušenie vízovej povinnosti stanovené touto dohodou sa uplatňuje bez toho, aby boli dotknuté právne predpisy zmluvných strán týkajúce sa podmienok vstupu a krátkodobého pobytu. Členské štáty a Svätý Vincent a Grenadíny si vyhradzujú právo nepovoliť vstup na svoje územie a krátkodobý pobyt na svojom území v prípade nesplnenia jednej alebo viacerých uvedených podmienok. 4. Zrušenie vízovej povinnosti sa uplatňuje bez ohľadu na spôsob dopravy použitý na prekročenie hraníc zmluvných strán. 5. Záležitosti, na ktoré sa nevzťahuje táto dohoda, sú upravené právom Únie, vnútroštátnym právom členských štátov a vnútroštátnym právom Svätého Vincenta a Grenadín. Článok 4 Dĺžka pobytu 1. Občania Európskej únie sa môžu zdržiavať na území Svätého Vincenta a Grenadín najviac 90 dní v rámci akéhokoľvek 180-dňového obdobia. 2. Občania Svätého Vincenta a Grenadín sa môžu zdržiavať na území členských štátov plne uplatňujúcich schengenské acquis najviac 90 dní v rámci akéhokoľvek 180-dňového obdobia. Toto obdobie sa vypočíta nezávisle od akéhokoľvek pobytu v členskom štáte, ktorý ešte v plnom rozsahu neuplatňuje schengenské acquis. Občania Svätého Vincenta a Grenadín sa môžu zdržiavať na území každého členského štátu, ktorý ešte v plnom rozsahu neuplatňuje schengenské acquis, najviac 90 dní v rámci akéhokoľvek 180-dňového obdobia bez ohľadu na obdobie pobytu vypočítané pre územie členských štátov plne uplatňujúcich schengenské acquis. 3. Táto dohoda nemá vplyv na možnosť Svätého Vincenta a Grenadín a členských štátov predĺžiť obdobie pobytu na viac ako 90 dní v súlade s vnútroštátnym právom a právom Únie. Článok 5 Územná pôsobnosť 1. Pokiaľ ide o Francúzsku republiku, ustanovenia tejto dohody sa vzťahujú iba na európske územie Francúzskej republiky. 2. Pokiaľ ide o Holandské kráľovstvo, ustanovenia tejto dohody sa vzťahujú iba na európske územie Holandského kráľovstva. Článok 6 Spoločný výbor pre správu dohody 1. Zmluvné strany zriadia spoločný výbor odborníkov (ďalej len „výbor“) zložený zo zástupcov Európskej únie a Svätého Vincenta a Grenadín. Úniu zastupuje Európska komisia. 2. Výbor okrem iného plní tieto úlohy: a) monitoruje vykonávanie tejto dohody; b) navrhuje zmeny tejto dohody alebo dodatky k nej; c) vydáva odporúčania týkajúce sa urovnania sporov vyplývajúcich z výkladu alebo uplatňovania ustanovení tejto dohody. 3. Výbor sa schádza vždy, keď je to potrebné, na žiadosť jednej zo zmluvných strán. 4. Výbor prijme svoj rokovací poriadok. Článok 7 Vzťah medzi touto dohodou a existujúcimi dvojstrannými dohodami o zrušení vízovej povinnosti medzi členskými štátmi a Svätým Vincentom a Grenadínami Táto dohoda má prednosť pred ustanoveniami akýchkoľvek dvojstranných dohôd alebo dohovorov uzatvorených medzi jednotlivými členskými štátmi a Svätým Vincentom a Grenadínami, pokiaľ sa ich ustanovenia vzťahujú na záležitosti patriace do rozsahu pôsobnosti tejto dohody. Článok 8 Záverečné ustanovenia 1. Zmluvné strany ratifikujú alebo schvália túto dohodu v súlade so svojimi príslušnými vnútornými postupmi a dohoda nadobudne platnosť prvým dňom druhého mesiaca po dni neskoršieho z oboch oznámení, ktorými si zmluvné strany navzájom oznámia ukončenie týchto postupov. 2. Táto dohoda sa uzatvára na neurčitý čas. Možno ju vypovedať v súlade s odsekom 5 tohto článku. 3. Túto dohodu je možné zmeniť písomnou dohodou zmluvných strán. Zmeny nadobudnú platnosť potom, ako si zmluvné strany navzájom oznámia ukončenie svojich vnútorných postupov potrebných na tieto účely. 4. Každá zmluvná strana môže úplne alebo čiastočne pozastaviť vykonávanie tejto dohody, najmä z dôvodov verejného poriadku, ochrany národnej bezpečnosti alebo ochrany verejného zdravia, nelegálneho prisťahovalectva alebo opätovného zavedenia vízovej povinnosti ktoroukoľvek zo zmluvných strán. Zmluvná strana rozhodnutie o pozastavení vykonávania dohody oznámi druhej zmluvnej strane najneskôr dva mesiace pred nadobudnutím jeho platnosti. Zmluvná strana, ktorá pozastavila vykonávanie tejto dohody, v prípade pominutia dôvodov pozastavenia o tom okamžite informuje druhú zmluvnú stranu a pozastavenie zruší. 5. Každá zmluvná strana môže túto dohodu vypovedať písomným oznámením, ktoré predloží druhej zmluvnej strane. Platnosť tejto dohody sa skončí po uplynutí 90 dní odo dňa takéhoto oznámenia. 6. Svätý Vincent a Grenadíny môžu pozastaviť alebo vypovedať túto dohodu len vo vzťahu ku všetkým členským štátom. 7. Únia môže pozastaviť alebo vypovedať túto dohodu len v mene všetkých svojich členských štátov. V Bruseli v dvoch pôvodných vyhotoveniach v anglickom, bulharskom, českom, dánskom, estónskom, fínskom, francúzskom, gréckom, holandskom, chorvátskom, litovskom, lotyšskom, maďarskom, maltskom, nemeckom, poľskom, portugalskom, rumunskom, slovenskom, slovinskom, španielskom, švédskom a talianskom jazyku, pričom každé znenie je rovnako autentické. SPOLOČNÉ VYHLÁSENIE TÝKAJÚCE SA ISLANDU, NÓRSKA, ŠVAJČIARSKA A LICHTENŠTAJNSKA Zmluvné strany berú na vedomie úzke vzťahy medzi Európskou úniou a Nórskom, Islandom, Švajčiarskom a Lichtenštajnskom, najmä na základe dohôd z 18. mája 1999 a 26. októbra 2004 týkajúcich sa pridruženia týchto krajín k vykonávaniu, uplatňovaniu a vývoju schengenského acquis. Za týchto okolností je žiaduce, aby orgány Nórska, Islandu, Švajčiarska, Lichtenštajnska na jednej strane a Svätého Vincenta a Grenadín na strane druhej bezodkladne uzatvorili dvojstranné dohody o zrušení vízovej povinnosti pri krátkodobých pobytoch s podobnými podmienkami, aké boli dohodnuté v tejto dohode. SPOLOČNÉ VYHLÁSENIE TÝKAJÚCE SA VÝKLADU KATEGÓRIE OSÔB CESTUJÚCICH NA ÚČELY VYKONÁVANIA PLATENEJ ČINNOSTI, KTORÁ JE UVEDENÁ V ČLÁNKU 3 ODS. 2 TEJTO DOHODY So želaním zabezpečiť jednotný výklad zmluvné strany súhlasia s tým, že na účely tejto dohody do kategórie osôb vykonávajúcich platenú činnosť patria osoby, ktoré ako zamestnanci alebo poskytovatelia služieb vstupujú na územie druhej zmluvnej strany na účely vykonávania zárobkovej/odplatnej činnosti. Do tejto kategórie by nemali patriť: – podnikatelia, t. j. osoby cestujúce na účely obchodného rokovania (bez toho, aby boli zamestnané v krajine druhej zmluvnej strany), – športovci a umelci vykonávajúci činnosť ad hoc, – novinári, ktorých vyslali médiá z ich krajiny pobytu a – vnútropodnikoví stážisti. Vykonávanie tohto vyhlásenia monitoruje v rámci svojej zodpovednosti podľa článku 6 tejto dohody spoločný výbor, ktorý môže navrhnúť úpravy, ak to na základe skúseností zmluvných strán považuje za nutné. SPOLOČNÉ VYHLÁSENIE TÝKAJÚCE SA VÝKLADU OBDOBIA 90 DNÍ V RÁMCI AKÉHOKOĽVEK 180-DŇOVÉHO OBDOBIA, KTORÉ JE STANOVENÉ V ČLÁNKU 4 TEJTO DOHODY Zmluvné strany sa dohodli, že obdobie najviac 90 dní v rámci akéhokoľvek 180-dňového obdobia, uvedené v článku 4 tejto dohody, znamená buď nepretržitý pobyt, alebo niekoľko za sebou nasledujúcich pobytov, ktoré v rámci akéhokoľvek 180-dňového obdobia netrvajú spolu dlhšie ako 90 dní. Z pojmu „akékoľvek“ vyplýva uplatnenie „pohyblivého“ 180-dňového referenčného obdobia pri spätnej kontrole každého dňa pobytu počas obdobia posledných 180 dní s cieľom overiť, či požiadavka týkajúca sa 90 dní v rámci akéhokoľvek 180-dňového obdobia zostáva splnená. Okrem iného to znamená, že neprítomnosťou počas neprerušeného obdobia 90 dní sa získava nárok na nový pobyt v dĺžke najviac 90 dní. SPOLOČNÉ VYHLÁSENIE TÝKAJÚCE SA INFORMOVANIA OBČANOV O DOHODE O ZRUŠENÍ VÍZOVEJ POVINNOSTI Uznávajúc význam transparentnosti pre občanov Európskej únie a Svätého Vincenta a Grenadín, zmluvné strany sa dohodli, že zabezpečia úplné šírenie informácií o obsahu a dôsledkoch dohody o zrušení vízovej povinnosti, ako aj o záležitostiach, ktoré s ňou súvisia, napríklad o podmienkach vstupu.